‘LH’เข็นกองอสังหา3พันล้าน
แลนด์แอนด์เฮ้าส์ ประเดิมคลอดกองอสังหาริมทรัพย์กองแรก 3,000 ล้านบาท
15 ก.พ. 2555

แลนด์แอนด์เฮ้าส์ ประเดิมคลอดกองอสังหาริมทรัพย์กองแรก 3,000 ล้านบาท 
นายอดิศร ธนนันท์นราพูล รองกรรมการผู้จัดการ บริษัท แลนด์ แอนด์ เฮ้าส์ (LH) เปิดเผยว่า บริษัทอยู่ระหว่างจัดตั้งกองทุนรวมอสังหาริมทรัพย์มูลค่า 3,000 ล้านบาท จะเป็นประเภทฟรีโฮล 80% และลีสโฮล 20% 
ทั้งนี้ จะเป็นการนำสินทรัพย์ 3 โครงการ ประกอบด้วย โครงการเซอร์วิสอพาร์ทเมนต์ เซนเตอร์ พอยต์ สุขุมวิททองหล่อ โครงการอาคารพักอาศัยให้เช่า เซนเตอร์ พอยต์ เรซิเดนซ์ พร้อมพงษ์ และโครงการบ้านพักอาศัยให้เช่าแอล แอนด์ เอช วิลล่า สาทร 
กองทุนดังกล่าวมีบริษัทหลักทรัพย์จัดการกองทุนแลนด์ แอนด์ เฮ้าส์ เป็นผู้บริหารกองทุน และมีบริษัทหลักทรัพย์ซีไอเอ็มบี เป็นที่ปรึกษาทางการเงิน 
“สำหรับเม็ดเงินที่ระดมได้นั้นทาง LH เตรียมนำไปใช้ในการซื้อที่ดินเพื่อพัฒนาโครงการอื่นๆ ต่อไป รวมถึงค่าใช้จ่ายต่างๆ” นายอดิศร กล่าว 
ทั้ง 3 โครงการอยู่ในทำเลใจกลางเมือง โดยมีกลุ่มลูกค้าเป้าหมายซึ่งเป็นชาวต่างชาติ อัตราการเข้าพักอาศัยเฉลี่ยของปี 2554 อยู่ในระดับสูงต่อเนื่องและยังมีโอกาสขยายตัวได้อีก